  Майя Бывальцева 8-тӥ гудырикошконэ Дэри ёросысь Вожоййыл гуртысь «Конная усадьба» центрын иппотерапияя но вал вылын ворттылонъя «Савраска» нырысетӥ фестиваль ортчиз. 60-лэсь трос пиналъёс пӧртэм маршрутъёсты ортчизы но ӵошатсконъёсы пыриськизы. Со сярысь ужрадэз радъясьёс ивортӥзы. Аутизм, ДЦП, Даун синдромен висись, урод вераськись, пыктос висён пыр потэм пиналъёс нимысьтыз эскеронъёс пыр потӥзы, соосты луонлыкъёссэс но быгатонлыкъёссэс чакласа дасязы. Ваньмыз куронъёсты умой быдэстӥзы, капчи мылкыд но кузьымъёс басьтӥзы. Вал вылын ворттылонэн вырись пиналъёс пӧйшурез валтыны валтыны быгатэмзэс возьматӥзы. Вормон понна ӟырдыт нюръяськон мынӥз, йылпумъянъёс троссэ пыриськисьёсты но, тренеръёсты но паймытӥзы. Со сяна, аспӧртэм дӥськутъёсын пӧрмытскыса вожвылъяськон ортчиз: «Дефиле-мини» пони вылын пиналъёс понна, «Дефиле-юниор» бадӟымгес пиналъёс понна, «Дефиле-стар» ужез тодӥсь пиналъёс но арлыдо пыриськисьёс понна. Вал вылын пукисьёс бубыли, ковбой, пират, гусар но мукет образъёсы пӧрмытскыса потӥзы. Ужрадэ 500-лэсь трос учкисьёс вуылӥзы. Фестивале лыктэмъёс вал вылын ворттылон спортъя мастеръёслэсь но кандидатъёслэсь возьматонъёссэс адӟизы, улэп крезьгур кылзӥзы, озьы ик валъёс сярысь трос выльзэ тодӥзы.  Тегъёс: Спорт Удмуртия фестиваль пиналъёс Дэри валъёс  